РЕШЕНИЕ ЗА ИЗПЪЛНЕНИЕ НА КОМИСИЯТА
от 31 март 2011 година
относно финансово участие на Съюза за спешните мерки за борба с инфлуенцата по птиците в Дания и Нидерландия през 2010 година
(нотифицирано под номер C(2011) 1979)
(само текстовете на датски и нидерландски език са автентични)
(2011/204/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 4, параграф 2 от него,
като има предвид, че:
(1)
Инфлуенцата по птиците е инфекциозно вирусно заболяване по домашните птици и другите птици, отглеждани на закрито, което има сериозни последици за рентабилността на птицевъдството и което причинява смущения в търговията в рамките на Съюза и в износа към трети държави.
(2)
В случай на поява на огнище на инфлуенца по птиците съществува риск болестотворният агент да се разпространи както в други птицевъдни стопанства в засегнатата държава-членка, така и в други държави-членки и в трети държави чрез търговията с живи птици или продукти от тях.
(3)
С Директива 2005/94/ЕО на Съвета (2) относно мерки на Съюза за борба с инфлуенцата по птиците се предвиждат мерки, които трябва да бъдат предприети спешно и незабавно от държавите-членки в случай на поява на огнище на болестта, за да се предотврати по-нататъшното разпространение на вируса.
(4)
С Решение 2009/470/ЕО се определят процедурите, уреждащи финансовото участие на Съюза при изпълнението на конкретни ветеринарни мерки, включително спешни мерки. Съгласно член 4, параграф 2 от посоченото решение държавите-членки се ползват от финансово участие с оглед на разходите по определени мерки за ликвидиране на инфлуенцата по птиците.
(5)
В член 4, параграф 3, първо и второ тире от Решение 2009/470/ЕО са установени правилата за процента по отношение направените от държавите-членки разходи, който може да се покрие от финансовото участие на Съюза.
(6)
Към изплащането на финансовото участие на Съюза за спешните мерки за ликвидиране на инфлуенцата по птиците се прилагат условията, уредени в Регламент (ЕО) № 349/2005 на Комисията от 28 февруари 2005 г. за определяне на правила относно финансирането от Общността на спешни мерки и на кампанията за борба с някои болести по животните съгласно Решение 90/424/ЕИО на Съвета (3).
(7)
Огнища от инфлуенца по птиците се появиха в Дания през март 2010 г. и в Нидерландия през май 2010 г. В съответствие с Директива 2005/94/ЕО Дания и Нидерландия предприеха мерки за борба с огнищата на болестта.
(8)
Властите в Дания и Нидерландия успяха да докажат чрез доклади, предоставени на Постоянния комитет по хранителната верига и здравето на животните, както и чрез непрекъснатото предоставяне на информация относно развитието на ситуацията, свързана с болестта, че са приложили ефективно предвидените в Директива 2005/94/ЕО мерки за борба, целящи бързото ограничаване на болестта.
(9)
Следователно властите в Дания и Нидерландия са изпълнили всичките си технически и административни задължения по отношение на мерките, предвидени в член 4, параграф 2 от Решение 2009/470/ЕО и член 6 от Регламент (ЕО) № 349/2005.
(10)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Финансово участие на Съюза за Дания и Нидерландия
1. На Дания и Нидерландия може да се предостави финансово участие от страна на Съюза за разходите, направени от тези държави-членки за предприемане на мерките съгласно член 4, параграфи 2 и 3 от Решение 2009/470/ЕО за борба с инфлуенцата по птиците в Дания през март 2010 г. и в Нидерландия през май 2010 г.
2. Финансовото участие, посочено в параграф 1, се определя в последващо решение, което трябва да бъде прието в съответствие с процедурата, установена в член 40, параграф 2 от Решение 2009/470/ЕО.
Член 2
Адресати
Адресати на настоящото решение са Кралство Дания и Кралство Нидерландия.
Съставено в Брюксел на 31 март 2011 година.